Scream 7

Το Scream 7 είναι αμερικανική ταινία τρόμου  παραγωγής 2026 σε σκηνοθεσία του Κέβιν Γουίλιαμσον και σε σενάριο του ίδιου και του Γκάι Μπιούσικ. Αποτελεί την έβδομη προσθήκη της σειράς ταινιών Scream και λειτουργεί ως συνέχεια του Scream VI (2023). Η ταινία σηματοδοτεί την επιστροφή της Νεβ Κάμπελ στον πρωταγωνιστικό ρόλο της Σίντνεϊ Πρέσκοτ μετά την απουσία της στην προηγούμενη ταινία ενώ οι Κόρτνεϊ Κοξ, Μέισον Γκούντινγκ και Τζάζμιν Σαβόι Μπράουν επαναλαμβάνουν τους ρόλους τους. Στο καστ προστίθενται οι Ίζαμπελ Μέι, Σελέστ Ο' Κόνορ, Άσα Γκέρμαν, Μακένα Γκρέις, Σαμ Ρέχνερ, Άνα Καμπ και Τζόελ ΜακΧέιλ, ενώ επιστρέφουν οι Μάθιου Λίλαρντ και Σκοτ Φόλεϊ που είχαν υποδυθεί τους δολοφόνους στο Scream (1996) και Scream 3 (2000) αντίστοιχα, καθώς και ο Ντέιβιντ Αρκέτ στο ρόλο του Ντιούι Ράιλι.

Η ταινία πέρασε από μια δημιουργική ανανέωση μετά την αποχώρηση των σκηνοθετών του Scream (2022) και του Scream VI (2023) Ματ Μπετινέλι-Όλπιν και Τάιλερ Τζίλετ τον Αύγουστο του 2023, καθώς και την αμφιλεγόμενη αποχώρηση του αρχικού σκηνοθέτη Κρίστοφερ Λάντον και των ηθοποιών Μελίσα Μπαρέρα και Τζένα Ορτέγκα για διαφορετικούς λόγους ο καθένας, που επιβεβαιώθηκαν γύρω στο Νοέμβριο και τον Δεκέμβριο. Τον Μάρτιο του 2024, η Κάμπελ επιβεβαίωσε την επιστροφή της στη σειρά ταινιών, με τον Γουίλιαμσον να αναλαμβάνει για πρώτη φορά τη σκηνοθεσία, έχοντας υπηρετήσει στο παρελθόν ως σεναριογράφος και παραγωγός της σειράς ταινιών. Τα γυρίσματα ξεκίνησαν τον Ιανουάριο του 2025.

Το Scream 7 κυκλοφόρησε στους κινηματογράφους των Ηνωμένων Πολιτειών στις 27 Φεβρουαρίου 2026.

Πλοκή
Ένας νέος Ghostface κάνει την εμφάνισή του στην ήσυχη πόλη όπου η Σίντνεϊ Πρέσκοτ έχει φτιάξει μια νέα ζωή. Ο χειρότερος φόβος της γίνεται πραγματικότητα όταν ο δολοφόνος αρχίζει να κυνηγά την κόρη της, Τέιτουμ. Αποφασισμένη να προστατέψει την οικογένειά της, η Σίντνεϊ πρέπει για ακόμη μία φορά να έρθει αντιμέτωπη με το τρομακτικό παρελθόν της και να βάλει ένα τέλος στις νέες δολοφονίες μια και καλή.

 Ηθοποιοί και Χαρακτήρες 

 Νεβ Κάμπελ στο ρόλο της Σίντνεϊ Πρέσκοτ
 Κόρτνεϊ Κοξ στο ρόλο της Γκέιλ Γουέδερς
 Τζόελ ΜακΧέιλ στο ρόλο του Μαρκ Έβανς
 Ίζαμπελ Μέι στο ρόλο της Τέιτουμ Έβανς
 Μέισον Γκούντινγκ στο ρόλο του Τσαντ Μικς-Μάρτιν
 Τζάζμιν Σαβόι Μπράουν στο ρόλο της Μίντι Μικς-Μάρτιν
 Ντέιβιντ Αρκέτ στο ρόλο του Ντουάιτ "Ντιούι" Ράιλι
 Μάθιου Λίλαρντ στο ρόλο του Στου Μάχερ
 Σκοτ Φόλεϊ στο ρόλο του Ρόμαν Μπρίτζερ
 Σελέστ Ο' Κόνορ
 Άσα Γκέρμαν
 Μακένα Γκρέις
 Σαμ Ρέχνερ
 Άνα Καμπ
 Μαρκ Κονσουέλος
 Ίθαν Ίμπρι
 Ρότζερ Λ. Τζάκσον ως η φωνή του Ghostface

Παραγωγή
Ανάπτυξη
Κατά τη διάρκεια της πρεμιέρας του Scream VI (2023), ο συν-σκηνοθέτης Ματ Μπετινέλι-Όλπιν είπε: "Θέλουμε να παρακολουθούμε ταινίες Scream είτε συμμετέχουμε είτε όχι για το υπόλοιπο της ζωής μας."  Το Δεκέμβριο του 2022, τόσο ο Μπετινέλι-Όλπιν όσο και ο συν-σκηνοθέτης Τάιλερ Τζίλετ είχαν εκφράσει το ενδιαφέρον τους να επαναφέρουν το χαρακτήρα της Σίντνεϊ Πρέσκοτ σε μελλοντικές συνέχειες, αφού η Νεβ Κάμπελ αρνήθηκε να επιστρέψει στο Scream VI λόγω διαφωνίας για την αμοιβή της με τους παραγωγούς της ταινίας. Τον Αύγουστο του 2023, οι Μπετινέλι-Όλπιν και Τζίλετ αποχώρησαν από το πρότζεκτ εξαιτίας των υποχρεώσεών τους με την ταινία Abigail (2024) και ανακοινώθηκε ότι την ταινία θα σκηνοθετήσει ο Κρίστοφερ Λάντον. Τον ίδιο μήνα, η παραγωγή σταμάτησε λόγω της απεργίας SAG-AFTRA του 2023. Στις 21 Νοεμβρίου 2023, ανακοινώθηκε ότι η Μελίσα Μπαρέρα απολύθηκε από το Scream 7 λόγω των σχολίων της για τον πόλεμο Ισραήλ-Χαμάς το 2023. Την επόμενη ημέρα, δημοσιεύματα έκαναν λόγο για την αποχώρηση της Τζένα Ορτέγκα από το πρότζεκτ λόγω των υποχρεώσεων της στην τηλεοπτική σειρά Wednesday. Στη συνέχεια κυκλοφόρησαν φήμες ότι η ταινία θα περνούσε από μια δημιουργική ανανέωση, με την πρόθεση να φέρει πίσω ηθοποιούς από προηγούμενες ταινίες της σειράς όπως η Κάμπελ. Τον Δεκέμβριο του 2023, ο Λάντον ανακοίνωσε ότι αποχώρησε επίσημα από την ταινία εβδομάδες πριν.

Κάστινγκ
δεξιά|μικρογραφία|188x188εσ|Αφίσα της ταινίας Scream 7
Τον Μάρτιο του 2024, η Κάμπελ δημοσίευσε στον λογαριασμό της στο Instagram την επιστροφή της στη σειρά ταινιών στο ρόλο της. Επιβεβαίωσε επίσης ότι ο Κέβιν Γουίλιαμσον, σεναριογράφος και παραγωγός προηγούμενων ταινιών Scream, θα σκηνοθετούσε την ταινία σε σενάριο του Γκάι Μπιούσικ, βασισμένο σε μια ιστορία των Μπιούσικ και Τζέιμς Βάντερμπιλτ. Αργότερα τον ίδιο μήνα, η Κόρτνεϊ Κοξ  και ο Πάτρικ Ντέμπσεϊ ήταν σε συζητήσεις για να επαναλάβουν τους ρόλους τους ως Γκέιλ Γουέδερς και Μαρκ Κινκέιντ αντίστοιχα. Το Νοέμβριο του 2024 ανακοινώθηκε ότι η Ίζαμπελ Μέι θα υποδυθεί την κόρη της Σίντνεϊ ενώ τον επόμενο μήνα ανακοινώθηκε η συμμετοχή των Σελέστ Ο' Κόνορ, Άσα Γκέρμαν, Μακένα Γκρέις, Σαμ Ρέχνερ και Άνα Καμπ. Επίσης το Δεκέμβριο του 2024 επιβεβαιώθηκε η συμμετοχή της Κοξ (στο παρελθόν έχει ξεκαθαρίσει ότι θέλει τον Ντέιβιντ Αρκέτ πίσω ως Ντουάιτ "Ντιούι" Ράιλι) και η επιστροφή του Μέισον Γκούντινγκ Τζούνιορ στο ρόλο του Τσαντ Μικς-Μάρτιν. Τον Ιανουάριο του 2025 ανακοινώθηκε ότι ο Τζόελ ΜακΧέιλ θα υποδυθεί τον Μαρκ Έβανς, σύζυγο της Σίντνεϊ και ότι η Τζάσμιν Σαβόι Μπράουν θα επαναλάβει το ρόλο της ως Μίντι Μικς-Μάρτιν από τις δύο προηγούμενες ταινίες, ενώ ανακοινώθηκε και η συμμετοχή του Μαρκ Κονσουέλος σε άγνωστο ρόλο. Στα τέλη του ίδιου μήνα ανακοινώθηκε η επιστροφή του Σκοτ Φόλεϊ, ο οποίος είχε υποδυθεί τον Ρόμαν Μπρίτζερ στο Scream 3 (2000) και επιβεβαιώθηκε η φημολογούμενη επιστροφή του Μάθιου Λίλαρντ στο ρόλο του Στου Μάχερ που είχε υποδυθεί στο Scream (1996). Το Φεβρουάριο ανακοινώθηκε η συμμετοχή του Ίθαν Ίμπρι και το Μάρτιο η επιστροφή του Ντέιβιντ Αρκέτ στο ρόλο του Ντιούι Ράιλι.

Γυρίσματα
Τα γυρίσματα της ταινίας ήταν αρχικά προγραμματισμένα να ξεκινήσουν το Σεπτέμβριο του 2024 αλλά καθυστέρησαν μέχρι το Δεκέμβριο του 2024 λόγω προγραμματισμού. Επισήμως το Scream 7 ξεκίνησε γυρίσματα στις 7 Ιανουαρίου 2025 και αναμένεται να ολοκληρωθούν στις 12 Μαρτίου 2025.

Κυκλοφορία
Το Scream 7 κυκλοφόρησε στους κινηματογράφους των Ηνωμένων Πολιτειών στις 27 Φεβρουαρίου 2026 από τη Paramount.

Μάρκετινγκ
Στις 29 Οκτωβρίου 2025, πριν από το Halloween και την κυκλοφορία του πρώτου τρέιλερ, ο Ντέιβιντ Αρκέτ πρωταγωνίστησε σε μια εμπορική παρωδία του Arby's και αποτίοντας φόρο τιμής στο franchise και τον χαρακτήρα του, Ντιούι Ράιλι. Το πρώτο επίσημο τρέιλερ καθώς και η αφίσα της ταινίας κυκλοφόρησαν στις 30 Οκτωβρίου 2025.

 Παραπομπές 

 Εξωτερικοί σύνδεσμοι 



Κατηγορία:Ταινίες του 2026
Κατηγορία:Αμερικανικές ταινίες
Κατηγορία:Αμερικανικές ταινίες τρόμου
Κατηγορία:Αμερικανικές θρίλερ ταινίες
Κατηγορία:Αμερικανικές θρίλερ ταινίες τρόμου
Κατηγορία:Αμερικανικές ταινίες μυστηρίου
Κατηγορία:Αμερικανικές θρίλερ ταινίες μυστηρίου
Κατηγορία:Ταινίες τρόμου
Κατηγορία:Ταινίες τρόμου σλάσερ
Κατηγορία:Ταινίες σίκουελ
Κατηγορία:Αγγλόφωνες ταινίες
Κατηγορία:Ταινίες παραγωγής Paramount Pictures
Κατηγορία:Scream (σειρά ταινιών)
Κατηγορία:Επερχόμενες ταινίες σίκουελ
Κατηγορία:Ταινίες με μουσική σύνθεση Μάρκο Μπελτράμι